
RAPORT COMUN 

asupra propunerii legislative pentru modificarea şi completarea art. 26 alin. (2) din Legea nr. 18/1991 privind fondul funciar, republicată 

 cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice  au fost sesizate, spre dezbatere şi avizare, în fond, cu propunerea legislativă pentru modificarea şi completarea art. 26 alin.(2) din Legea nr. 18/1991 privind fondul funciar, republicată cu modificările şi completările ulterioare, transmisă cu adresa nr.Plx. 262 din 9 mai 2011 şi înregistrată sub nr. 31/417 respectiv  nr.24/318/12.05.2011. 
Potrivit prevederilor art.75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră Decizională.
Consiliul Legislativ a avizat favorabil, cu observaţii şi propuneri, propunerea legislativă, conform avizului nr.1454 din 07.12.2010.

Guvernul nu susţine  adoptarea propunerii legislative, potrivit punctului de vedere nr. 518/04.03.2011.

Senatul, în calitate de primă Cameră sesizată, a respins propunerea legislativă în şedinţa din 4 mai 2011.
Comisia pentru administraţie publică, amenajarea teritoriului şi echilibru ecologic, prin adresa nr. 26/212 din 30 mai 2011, a avizat negativ propunerea legislativă. 
Propunerea legislativă supusă dezbaterii are ca obiect de reglementare modificarea art. 26 alin. (2) din Legea nr. 18/1991 privind fondul funciar, republicată cu modificările şi completările ulterioare, în sensul exceptării terenurilor atribuite în baza Legii nr. 15/2003 privind sprijinul acordat tinerilor în vederea construirii de locuinţe proprietate personală, republicată,de la interdicţia trecerii din proprietatea publică a unităţilor administrativ- teritoriale, în proprietatea privată a acestora.
În conformitate cu prevederile art. 61 şi art. 63 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice au examinat propunerea legislativă sus-menţionată  în şedinţe separate.

Membrii Comisiei juridice, de disciplină şi imunităţi au examinat propunerea legislativă  în şedinţa din 7 iunie  2011.
Membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 10 noiembrie 2011.
Din numărul total de 23 membri ai Comisiei juridice, de disciplină şi imunităţi, au participat la dezbateri 20 deputaţi.
Din numărul total de 28 membri ai Comisiei pentru agricultură, silvicultură, industrie alimentară şi servicii specifice , au participat la dezbateri 27 deputaţi.

În urma examinării propunerii legislative şi a opiniilor exprimate de către membrii celor două comisii,s-a hotărât , cu unanimitate de voturi, respingerea propunerii legislative pentru modificarea şi completarea art. 26 alin. (2) din Legea nr. 18/1991 privind fondul funciar, republicată cu modificările şi completările ulterioare, întrucât propunerea legislativă are în vedere reglementarea posibilităţii de schimbare a regimului juridic al terenurilor în cauză, prin trecerea lor din domeniul public în domeniul privat al unităţilor administrativ – teritoriale, astfel încât acestea să poată fi atribuite tinerilor în vederea construirii de locuinţe în condiţiile Legii nr. 15/2003. În acest sens, se apreciază că instituirea pentru „terenurile atribuite în baza Legii nr. 15/2003“ a unei excepţii de la interdicţia schimbării regimului juridic al terenurilor în discuţie nu se justifică.
În raport cu obiectul şi conţinutul reglementării, propunerea legislativă face parte din categoria legilor organice, conform prevederilor art. 73 alin.(3) lit.m din Constituţia României, republicată.

